4 kritiek, 10 beseer toe bakkie rolFoto: ER24. Veertien mense is beseer toe die bakkie waarin hulle gereis het gerol het. Russel Meiring, woordvoerder van ER24, het gesê die voorval het Woensdagmiddag op die R553 in Vanderbijlpark plaasgevind. “Toe ons paramedici by die toneel opdaag het hul die bakkie ’n ent weg aan die kant van die pad aangetref. Die insittendes wat agter op die bakkie was, is van die bakkie afgeslinger en het verspreid oor die pad gelê,” het Meiring verduidelik. Vier mense is kritiek beseer en tien het beserings van gering tot ernstig opgedoen. Volgens Meiring is een van die kritiek beseerdes per mediese helikopter na ’n nabygeleë hospitaal gehaas vir mediese noodbehandeling. Die ander beseerdes is per ambulans na hospitale vervoer vir mediese behandeling. Die polisie ondersoek die voorval.